b'\n_START_ARTICLE_\nInteligentno padanje\n_START_PARAGRAPH_\nInteligentno padanje (engl. intelligent falling, akr. IF) parodija je pokreta inteligentnog dizajna (ID). Inteligentno je padanje pseudoznanstveno nadnaravno obja\xc5\xa1njenje efekata gravitacije koje je postalo internetski fenomen. \xc5\xa0ala potje\xc4\x8de s useneta i pojavljuje se u nekoliko internetskih parodija. \xc4\x8clanak o inteligentnom padanju na The Onionu opisuje da je slobodni pad uzrokovan "rukom Bo\xc5\xbejom" kao \xc5\xa1to je to prikazano na Michelangelovoj fresci u Sikstinskoj kapeli.\n_START_SECTION_\nArgumenti\n_START_PARAGRAPH_\nInteligentno padanje predla\xc5\xbee da znanstveno obja\xc5\xa1njenje gravitacijske sile ne mo\xc5\xbee objasniti sve aspekte tog fenomena, stoga bi valjalo povjerovati ideji da predmeti padaju zato \xc5\xa1to ih pomi\xc4\x8de vi\xc5\xa1a inteligencija. \xc5\xa0tovi\xc5\xa1e, inteligentno padanje tvrdi da teorije koje obja\xc5\xa1njavaju gravitaciju nisu interno konzistentne ni matemati\xc4\x8dki uskla\xc4\x91ene s kvantnom mehanikom, \xc5\xa1to gravitaciju \xc4\x8dini "teorijom u krizi". Inteligentno padanje tako\xc4\x91er tvrdi da je gravitacija "samo teorija", parodiraju\xc4\x87i tvrdnje kreacionista o teorijskom statusu evolucije. Prijetvorni apologeti inteligentnog padanja zagovaraju da bi inteligentno padanje valjalo pou\xc4\x8davati u \xc5\xa1koli zajedno s teorijom gravitacije da bi u\xc4\x8denici mogli donijeti "neinformiranu odluku" o tom predmetu u skladu sa zahtjevima da se "pou\xc4\x8dava kontroverziju". Inteligentno padanje prona\xc5\xa1lo je zajedni\xc4\x8dku osnovu s Crkvom Lete\xc4\x87eg \xc5\xa0pagetnog \xc4\x8cudovi\xc5\xa1ta, sli\xc4\x8dnoj kritici inteligentnog dizajna, a u raspravama se ovo dvoje \xc4\x8desto zajedno spominje.\n_START_SECTION_\nPovijest\n_START_PARAGRAPH_\nU lipnju 2002. godine korisnik s imenom Jeff Stubbs postavio je na grupe useneta alt.atheism i talk.origins nacrt pisma poslana uredniku u kojem se spominje "inteligentno hvatanje u ko\xc5\xa1tac". Komentirao je: "Ne volim teoriju gravitacije i smatram osobnom uvredom da in\xc5\xbeenjeri dizajniraju strukture jedino razmatraju\xc4\x87i fizi\xc4\x8dku masu. \xc5\xa0to je s njihovim du\xc5\xa1ama? Predla\xc5\xbeem da se na satima fizike tako\xc4\x91er pou\xc4\x8dava teorija "inteligentnog hvatanja u ko\xc5\xa1tac". Ne postoji na\xc4\x8din da slaba sila poput gravitacije mo\xc5\xbee uop\xc4\x87e dr\xc5\xbeati sve na ovom planetu. To mora biti Bog koji, rabe\xc4\x87i na\xc5\xa1e du\xc5\xa1e, dr\xc5\xbei sve na okupu." Nakon toga je Elf Sternberg na grupi useneta sci.skeptic napisao "\xc4\x8cPP o inteligentnom hvatanju u ko\xc5\xa1tac". D. C. Simpson objavio je u svibnju 2005. godine strip I Drew This pod naslovom "Pou\xc4\x8davanje gravitacije" (engl. Teaching Gravity). Nakon toga se pojavio Joshua Rosenau, diplomski student sa Sveu\xc4\x8dili\xc5\xa1ta u Kansasu, koji je predo\xc4\x8dio ideju na svojem blogu citirav\xc5\xa1i Isaaca Newtona. Inteligentno padanje bilo je u svibnju 2005. godine predmet jednog \xc4\x8dlanka na The Onionu._NEWLINE_U sije\xc4\x8dnju 2010. indijsko novinsko satiri\xc4\x8dko mre\xc5\xbeno mjesto Faking News iskoristilo je ideju da napi\xc5\xa1e novinsku patku: "Nestala jabuka ba\xc4\x8dena s Burd\xc5\xbe Dubaija radi potvrde Newtonovih zakona". Turski znanstvenik prof. dr. Esat Rennan Pek\xc3\xbcnl\xc3\xbc s Egejskog sveu\xc4\x8dili\xc5\xa1ta pogre\xc5\xa1no je mislio da je inteligentno padanje bilo ozbiljno predlo\xc5\xbeeno, pa je napisao \xc4\x8dlanak u popularnu znanstvenom \xc4\x8dasopisu Cumhuriyet Bilim. Poslije je povukao \xc4\x8dlanak.'